KOMISIJAS ĪSTENOŠANAS REGULA (ES) 2022/385

(2022. gada 7. marts),

ar ko labo Īstenošanas regulu (ES) 2021/421 par atļauju lietot no Artemisia vulgaris L. iegūtu tinktūru (parastās vībotnes tinktūru) par barības piedevu visu sugu dzīvniekiem, Īstenošanas regulu (ES) 2021/485 par atļauju no Zingiber officinale Roscoe iegūtu ingvera ēterisko eļļu izmantot par barības piedevu visu sugu dzīvniekiem, no Zingiber officinale Roscoe iegūtus ingvera oleosveķus izmantot par barības piedevu gaļas cāļiem, dējējvistām, gaļas tītariem, sivēniem, gaļas cūkām, sivēnmātēm, piena govīm, nobarojamiem teļiem (piena aizstājējbarībā), gaļas liellopiem, aitām, kazām, zirgiem, trušiem, zivīm un lolojumdzīvniekiem un no Zingiber officinale Roscoe iegūtu ingvera tinktūru izmantot par barības piedevu zirgiem un suņiem un Īstenošanas regulu (ES) 2021/551 par atļauju no Curcuma longa L. sakneņa iegūtu kurkumas ekstraktu, kurkumas eļļu un kurkumas oleosveķus izmantot par barības piedevu visu sugu dzīvniekiem un no Curcuma longa L. sakneņa iegūtu kurkumas tinktūru izmantot par barības piedevu zirgiem un suņiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,

tā kā:

(1) Komisijas Īstenošanas regula (ES) 2021/421 (2) no Artemisia vulgaris L. iegūtu tinktūru (parastās vībotnes tinktūru) atļāva 10 gadu periodā izmantot par barības piedevu visu sugu dzīvniekiem.

(2) Komisijas Īstenošanas regula (ES) 2021/485 (3) uz 10 gadiem atļāva no Zingiber officinale Roscoe iegūtu ingvera ēterisko eļļu izmantot par visu sugu dzīvnieku barības piedevu, no Zingiber officinale Roscoe iegūtus ingvera oleosveķus – par gaļas cāļu, dējējvistu, gaļas tītaru, sivēnu, gaļas cūku, sivēnmāšu, piena govju, nobarojamo teļu (piena aizstājējbarībā), gaļas liellopu, aitu, kazu, zirgu, trušu, zivju un lolojumdzīvnieku barības piedevu un no Zingiber officinale Roscoe iegūtu ingvera tinktūru – par zirgu un suņu barības piedevu.

(3) Komisijas Īstenošanas regula (ES) 2021/551 (4) uz 10 gadiem atļāva no Curcuma longa L. sakneņa iegūtu kurkumas ekstraktu, kurkumas eļļu un kurkumas oleosveķus izmantot par visu sugu dzīvnieku barības piedevu un no Curcuma longa L. sakneņa iegūtu kurkumas tinktūru – par zirgu un suņu barības piedevu.

(4) Īstenošanas regulas (ES) 2021/421, (ES) 2021/485 un (ES) 2021/551 pielikumos slejā “Citi noteikumi” tika iekļauts nepareizs noteikums par premiksos ieteicamā maksimālā aktīvās vielas satura marķēšanu. Minētais noteikums būtu jāattiecina tikai uz pašām piedevām.

(5) Tāpēc Īstenošanas regula (ES) 2021/421, (ES) 2021/485 un (ES) 2021/551 būtu attiecīgi jāgroza. Skaidrības labad minēto īstenošanas regulu pielikumus ir lietderīgi aizstāt visā pilnībā.

(6) Lai barības apritē iesaistītie uzņēmēji piedevu un tās saturošās barības marķējumu varētu pielāgot labotajiem atļaujas noteikumiem, attiecībā uz minēto produktu laišanu tirgū būtu jānosaka pārejas periods.

(7) Lai saglabātu ieinteresēto personu tiesisko paļāvību attiecībā uz šo piedevu atļaujas nosacījumiem, šai regulai būtu jāstājas spēkā steidzami.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) 2021/421 pielikumu aizstāj ar šīs regulas I pielikumu.

2. pants Īstenošanas regulas (ES) 2021/485 pielikumu aizstāj ar šīs regulas II pielikumu.

3. pants Īstenošanas regulas (ES) 2021/551 pielikumu aizstāj ar šīs regulas III pielikumu.

4. pants I, II un III pielikumā specificētās vielas un šīs vielas saturošus premiksus, kas ražoti un marķēti pirms 2022. gada 9. septembra saskaņā ar noteikumiem, kas bija piemērojami pirms 2022. gada 9. marta, arī turpmāk drīkst laist tirgū un izmantot, līdz beidzas esošie krājumi.

5. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 7. martā Komisijas vārdā – priekšsēdētāja Ursula VON DER LEYEN

(1) OV L 268, 18.10.2003., 29. lpp.

(2) Komisijas Īstenošanas regula (ES) 2021/421 (2021. gada 9. marts) par atļauju lietot no Artemisia vulgaris L. iegūtu tinktūru (parastās vībotnes tinktūru) par barības piedevu visu sugu dzīvniekiem (OV L 83, 10.3.2021., 21. lpp.).

(3) Komisijas Īstenošanas regula (ES) 2021/485 (2021. gada 22. marts) par atļauju no Zingiber officinale Roscoe iegūtu ingvera ēterisko eļļu izmantot par barības piedevu visu sugu dzīvniekiem, no Zingiber officinale Roscoe iegūtus ingvera oleosveķus izmantot par barības piedevu gaļas cāļiem, dējējvistām, gaļas tītariem, sivēniem, gaļas cūkām, sivēnmātēm, piena govīm, nobarojamiem teļiem (piena aizstājējbarībā), gaļas liellopiem, aitām, kazām, zirgiem, trušiem, zivīm un lolojumdzīvniekiem un no Zingiber officinale Roscoe iegūtu ingvera tinktūru izmantot par barības piedevu zirgiem un suņiem (OV L 100, 23.3.2021., 3. lpp.).

(4) Komisijas Īstenošanas regula (ES) 2021/551 (2021. gada 30. marts) par atļauju no Curcuma longa L. sakneņa iegūtu kurkumas ekstraktu, kurkumas eļļu un kurkumas oleosveķus izmantot par barības piedevu visu sugu dzīvniekiem un no Curcuma longa L. sakneņa iegūtu kurkumas tinktūru izmantot par barības piedevu zirgiem un suņiem (OV L 111, 31.3.2021., 3. lpp.).